CELEX: 32020D1704
Language: da
Date: 2020-10-23 00:00:00
Title: Rådets afgørelse (EU) 2020/1704 af 23. oktober 2020 om undertegnelse på Unionens vegne og midlertidig anvendelse af aftalen i form af brevveksling mellem Den Europæiske Union og Den Islamiske Republik Mauretanien om forlængelse af protokollen om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Det Europæiske Fællesskab og Den Islamiske Republik Mauretanien, der udløber den 15. november 2020

16.11.2020   
               
               
                  DA
               
               
                  Den Europæiske Unions Tidende
               
               
                  L 383/1
               
            
         RÅDETS AFGØRELSE (EU) 2020/1704
         af 23. oktober 2020
         om undertegnelse på Unionens vegne og midlertidig anvendelse af aftalen i form af brevveksling mellem Den Europæiske Union og Den Islamiske Republik Mauretanien om forlængelse af protokollen om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Det Europæiske Fællesskab og Den Islamiske Republik Mauretanien, der udløber den 15. november 2020
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 43 sammenholdt med artikel 218, stk. 5,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Fiskeripartnerskabsaftalen mellem Det Europæiske Fællesskab og Den Islamiske Republik Mauretanien (1) (»aftalen«), som blev godkendt ved Rådets forordning (EF) nr. 1801/2006 (2), trådte i kraft den 8. august 2008.
                  
               
                     (2)
                  
                  
                     Den tilhørende protokol om fastsættelse af fiskerimulighederne og den finansielle modydelse, der er omhandlet i aftalen, som trådte i kraft samme dag for en periode på to år, er blevet erstattet flere gange.
                  
               
                     (3)
                  
                  
                     Den 8. juli 2019 bemyndigede Rådet Kommissionen til at indlede forhandlinger med Den Islamiske Republik Mauretanien (»Mauretanien«) om indgåelse af en ny partnerskabsaftale om bæredygtigt fiskeri og tilhørende protokol.
                  
               
                     (4)
                  
                  
                     For at forhindre en langvarig afbrydelse af fiskeriet gav Rådet også bemyndigelse til Kommissionen til at føre forhandlinger om en forlængelse for en periode på højst et år af den gældende protokol til aftalen (3), der udløber den 15. november 2019 (»protokollen«). Den 8. november 2019 vedtog Rådet afgørelse (EU) 2019/1918 (4) vedrørende forlængelse.
                  
               
                     (5)
                  
                  
                     I perioden fra september 2019 til februar 2020 har der fundet fire forhandlingsrunder sted med Mauretanien om indgåelse af en ny partnerskabsaftale med tilhørende protokol. Forhandlingerne har ikke givet endelige resultater.
                  
               
                     (6)
                  
                  
                     Som følge af den aktuelle folkesundhedssituation, der skyldes covid-19-pandemien, kan det konstateres, at forhandlingerne om indgåelse af den nye aftale og den nye protokol ikke vil kunne afsluttes i tide til at forhindre en afbrydelse af fiskeriet til trods for den første forlængelse af protokollen. Den 26. juni 2020 bemyndigede Rådet derfor Kommissionen til at føre forhandlinger om en ny forlængelse af protokollen for en periode på højst et år.
                  
               
                     (7)
                  
                  
                     Da forhandlingerne om indgåelse af den nye aftale og den nye protokol endnu ikke er afsluttet, har Kommissionen på Unionens vegne ført forhandlinger om en aftale i form af brevveksling om anden forlængelse for en periode på højst et år af protokollen om fastsættelse af fiskerimulighederne og den finansielle modydelse, der er omhandlet i aftalen (»aftalen i form af brevveksling«). Som resultat af disse forhandlinger blev aftalen i form af brevveksling paraferet den 7. juli 2020.
                  
               
                     (8)
                  
                  
                     Målet for aftalen i form af brevveksling er at give Unionen og Mauretanien mulighed for at fortsætte samarbejdet om at fremme en bæredygtig fiskeripolitik og en ansvarlig udnyttelse af fiskeressourcerne i de mauretanske farvande samt at gøre det muligt for EU-fartøjer at fiske i disse farvande.
                  
               
                     (9)
                  
                  
                     For at sikre at EU-fartøjerne fortsat kan fiske i de mauretanske farvande, bør aftalen i form af brevveksling anvendes midlertidigt fra den 16. november 2020 eller fra en hvilken som helst anden senere dato efter undertegnelsen i overensstemmelse med punkt 6 i aftalen i form af brevveksling.
                  
               
                     (10)
                  
                  
                     Aftalen i form af brevveksling bør undertegnes og anvendes midlertidigt indtil afslutningen af de procedurer, som er nødvendige for dens ikrafttræden —
                  
               VEDTAGET DENNE AFGØRELSE:
         
            Artikel 1
            Der gives herved bemyndigelse til undertegnelse på Unionens vegne af aftalen i form af brevveksling mellem Den Europæiske Union og Den Islamiske Republik Mauretanien om forlængelse af protokollen om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Det Europæiske Fællesskab og Den Islamiske Republik Mauretanien, der udløber den 15. november 2020, med forbehold af indgåelse af aftalen (5).
         
         
            Artikel 2
            Formanden for Rådet bemyndiges herved til at udpege den eller de personer, der er beføjet til at undertegne aftalen i form af brevveksling på Unionens vegne.
         
         
            Artikel 3
            Aftalen i form af brevveksling anvendes midlertidigt fra den 16. november 2020 eller fra en hvilken som helst anden senere dato efter undertegnelsen (6), indtil afslutningen af de procedurer, som er nødvendige for dens ikrafttræden.
         
         
            Artikel 4
            Denne afgørelse træder i kraft på dagen for vedtagelsen.
         
         
            Udfærdiget i Luxembourg, den 23. oktober 2020.
            
               
                  På Rådets vegne
               
               S. SCHULZE
               
                  Formand
               
            
         
         
            (1)  EUT L 343 af 8.12.2006, s. 4.
         
            (2)  Rådets forordning (EF) nr. 1801/2006 af 30. november 2006 om indgåelse af en fiskeripartnerskabsaftale mellem Det Europæiske Fællesskab og Den Islamiske Republik Mauretanien (EUT L 343 af 8.12.2006, s. 1).
         
            (3)  Protokol om fastsættelse for en periode på fire år af de fiskerimuligheder og den finansielle modydelse, der er omhandlet i fiskeripartnerskabsaftalen mellem Det Europæiske Fællesskab og Den Islamiske Republik Mauretanien (EUT L 315 af 1.12.2015, s. 3).
         
            (4)  Rådets afgørelse (EU) 2019/1918 af 8. november 2019 om undertegnelse på Den Europæiske Unions vegne og om midlertidig anvendelse af aftalen i form af brevveksling mellem Den Europæiske Union og Den Islamiske Republik Mauretanien om forlængelse af protokollen om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Det Europæiske Fællesskab og Den Islamiske Republik Mauretanien, der udløber den 15. november 2019 (EUT L 297 I af 18.11.2019, s. 1).
         
            (5)  Teksten til aftalen i form af brevveksling er knyttet til denne afgørelse.
         
            (6)  Den dato, fra hvilken aftalen i form af brevveksling anvendes midlertidigt, offentliggøres i Den Europæiske Unions Tidende på foranledning af Generalsekretariatet for Rådet.